google/wiki40b huggingface dataset:
Anwar El Ghazi

Anwar El Ghazi (sündinud 3. mail 1995 Barendrechtis) on Hollandi jalgpallur. Ta mängib äärepoolikuna Inglismaa esiliiga klubis Aston Villa.
Ta alustas klubikarjääri kodumaal Amsterdami Ajaxis. Debüüdi Hollandi kõrgliigas tegi ta hooaja 2014–15 esimeses mängus Vitesse vastu. Esimese liigavärava lõi ta 17. augustil 2014 AZ Alkmaari vastu. Sama aasta 22. oktoobril lõi ta UEFA Meistrite Liiga alagrupimängus võõral väljakul värava Barcelona vastu. Hooajal 2014–15 lõi ta Hollandi liigas kokku üheksa väravat. Veelgi edukam oli järgmine hooaeg, kui ta skooris 11 korral.
2017. aasta jaanuaris liitus ta Prantsusmaa kõrgliiga klubiga Lille. Üleminekusumma oli 8 miljonit eurot. Esimese värava Prantsusmaa liigas lõi ta 18. veebruaril võõrsilmängus Caeni vastu, kuid see jäigi tema ainsaks väravaks sel hooajal. Järgmisel hooajal lõi ta liigas neli väravat.
2018. aasta augustis suunduks ta üheks hooajaks laenule Aston Villasse. Ta tegi Inglismaa esiliigas debüüdi 25. augustil mängus Readingi vastu, andes mängus resultatiivse söödu. Esimese värava klubi meeskonnas lõi ta 1. septembril mängus Sheffield Unitedi vastu.
Debüüdi Hollandi jalgpallikoondises tegi El Ghazi 10. oktoobril 2015 MM-i valikmängus Kasahstani vastu.
Pringel

Iseloomustus

Emasloomad kasvavad tavaliselt isastest suuremaks, saavutades keskmise kehapikkuse 160 cm ja kaalu 60 kg (isastel 145 cm ja 45–50 kg) ning nende elueaks arvatakse olevat ligikaudu 20 aastat. Pringel elab kas üksi või väikestes, 2–10 isendist koosnevais rühmades. Loomult on pringel pelglik ning hoidub paatidest eemale. Seetõttu on teda raske vaadelda. Pringel ei ole eriti kiire ujuja, kuid võib saavutada kiiruse kuni 23 km/h.

Levila

Pringlid on laialt levinud põhjapoolkera jahedates rannikuvetes, eriti aladel, kus keskmine temperatuur on ligikaudu 15 °C. Nende leviala ulatub Aafrika läänerannikust Ameerika Ühendriikide idarannikuni, hõlmates näiteks Hispaania, Prantsusmaa ja Suurbritannia mereranniku alasid. Samuti on nad levinud Alaska lääneosast Jaapani mereni. Väiksemad ja haavatavamad asurkonnad asuvad ka Läänemeres ja Mustas meres. Pringlid elavad enamasti merede rannikulähedastes piirkondades, eriti merre suubuvate jõgede estuaarides, mõnikord siirduvad nad ka nende jõgede mandriossa; on täheldatud juhtumeid, kus nad on jõudnud 100 km kaugusele merest.

Pringlid Eesti rannikumeres

Praegusel ajal on võimalus Eesti vetes pringlit kohata äärmiselt väike. Samas on pringleid ajalooliselt Eesti vetes leidunud. Seejuures kohati pringleid üsna sageli veel kuni 1950. aastateni. Samas oli neid selleks ajaks juba vähe, kuna juba 1920.–1930. aastatel ületas pringli nägemine Eestis ajalehtede uudisekünnise. Viimane tõestatud pringlileid Eesti vetes on teada 1980. aastate lõpust. Seejuures on Läti vetes pringlid võrkudesse jäänud 2004. ja 2007. aastal, üks Riia juures ja teine Kolka neemel.
Pringlite küttimise jälgi on teada Eesti aladelt väga kaugest minevikust. Seda näitavad arheoloogide leiud 2009. aastal kaevetöödel Tallinnas Vabaduse platsil. Sealt leiti 5500–4500 aastat vana laagripaik pringli luudega.

Pringlite paljunemine

Pringlid sünnitavad peaaegu igal aastal ühe poja, see tähendab, et nad on tiined ja imetavad samaaegselt pea kogu oma elu. Tiinus kestab umbes 10,5 kuud ja poegi imetatakse 6–9 kuud, kuigi nad hakkavad iseseisvalt sööma juba 2–5 kuu vanuselt.

Toitumine ja vaenlased

Pringlid toituvad peamiselt väikestest parves ujuvatest kaladest nagu tursk, heeringas ja kilu. Üsna väike kehamass tähendab, et pringlid vajavad pidevalt toitu. Uuringud väidavad, et nende päevane toiduvajadus on 4−9,5% oma kehamassist. Toitu hankides sukeldub ta tavaliselt 20–60 meetri sügavusele, kuid on võimeline sukelduma ka kuni 200 meetri sügavusele.
Pringlid ise on toiduks haidele ja vaaladele. On olnud juhtumeid, kus delfiinid tapavad pringleid, kuid ei söö neid.

Pringlite müratundlikkus

Pringlid nagu teised vaalalised kasutavad saakloomade leidmiseks ja püüdmiseks kajalokatsiooni ehk enda tekitatud akustiliste ultraheliliste signaalide peegeldusi. Samamoodi kasutavad nad helisignaale omavahelises suhtluses. Seetõttu arvatakse, et inimtekkeline allveemüra võib nende elutegevust oluliselt häirida. Üks näide pringlit eriti häirivast inimtegevusest on veetuuleparkide vaivundamentide ehitustöö, mille käigus merepõhja suurel võimsusel vaiu lüüakse.
Modern Times Group

Viasat Broadcasting

Viasat Broadcasting on ettevõtte suurim tegevusvaldkond (2005. aasta andmetel 77% ettevõtte väärtusest). Selle alla kuuluvad paljud tasuta ja tasulised telekanalid.

Modern Studios

Hõlmab televisioonitoodangu produktsioonifirmasid Strix Television ja Modern TV ning filmiproduktsioonifirmat Sonet Film.

Home Shopping

Home Shoppingu alla kuulub CDON.com. Varem kuulus sinna alla ka TV Shop, kuid 2007. aasta mais nõustus MTG selle müügiga ettevõttele Guthy-Renker Europe. Tehing viidi lõpule 21. juunil 2007.

Kihlveoteenused

Modern Times Groupile kuulub kihlveokontor Bet24.
Celso Borges

Celso Borges Mora (sündinud 27. mail 1988 San Josés) on Costa Rica jalgpallur, kes mängib keskpoolkaitsjana Türgi kõrgliiga klubis Göztepe ja Costa Rica jalgpallikoondises.
Ta alustas klubikarjääri 2006. aastal Costa Rica kõrgliiga klubis Deportivo Saprissa, kellega tuli aastatel 2006–2009 Costa Rica meistriks kokku viiel korral. 2009. aastal liitus ta Norra kõrgliiga klubiga Fredrikstad FK. Aastatel 2012–2014 mängis ta Rootsi kõrgliiga klubis AIK. 2015. aasta jaanuaris suundus ta laenule Hispaania kõrgliiga klubis Deportivo La Coruña, kellega sõlmis enne järgmist hooaega püsiva lepingu. 2018. aastal liitus ta Göztepega.
2005. aastal osales ta Costa Rica kuni 17-aastaste koondisega noorte maailmameistrivõistlustel ja 2007. aastal kuni 20-aastaste koondisega noorte maailmameistrivõistlustel. Debüüdi Costa Rica jalgpallikoondises tegi Borges 2008. aasta juunis MM-i valikmängus Grenada vastu. Koondisekarjääri esimese värava lõi ta 6. septembril 2008 MM-i valikmängus Suriname vastu. Ta on kuulunud Costa Rica koondisse 2014. ja 2018. aasta maailmameistrivõistlustel, alates 2009. aastast viiel CONCACAF Gold Cupi turniiril ning lisaks 2016. aasta Copa América Centenariol.
Daniel Vick

Daniel Vick (perekonnanime kirjutatud ka Fick, Wick; umbes 1670 Rootsi – 25. mai 1710 Pärnu) oli Eestimaa vaimulik.
Ta oli Eestimaal sõjaväe välipastor. Aastal 1700 või 1701 sai ta Haapsalu diakoniks.
John Broome

John Broome (sündinud 1947 Kuala Lumpuris) on Briti filosoof ja majandusteadlane. 
Ta on Oxfordi Ülikooli filosoofia emeriitprofessor.

Haridus ja elukäik

John Broome lõpetas 1968. aastal  Cambridge'i Ülikooli bakalaureusekraadiga matemaatikas ja majandusteaduses. Neli aastat hiljem kaitses ta Ameerika Ühendriikides Massachusettsi Tehnoloogiainstituudis doktorikraadi majandusteaduses (1972). Seejärel  sai Broome majanduslektori töökoha Londoni Ülikoolis. Samas ülikoolis kaitses ta järgmisel aastal magistrikraadi filosoofias. 
Londoni ülikoolist siirdus Broome Bristoli Ülikooli 1979. aastal. Seal hakkas ta lugema majandusloenguid. Aastal 1992 valiti ta samas  ülikoolis majandus- ja filosoofiaprofessoriks. Aastal 1995 sai Broome filosoofiaprofessori koha Šotimaal asuvas Saint Andrewsi Ülikoolis. 
Aastal 2000 valiti John Broome Oxfordi Ülikooli White's Chair of Moral Philosophy auväärsele ametikohale. 2014. aastal ta emeriteerus.

Teadus

John Broome tegeles majandusteadusega kuni 1996. aastani. Sealtmaalt keskendus ta filosoofiale. Broome'i uurimisvaldkonnad on eetika, normatiivsus ja praktiline mõistus.
Broome'i väitel on ta suurema osa oma elust uurinud inimelu väärtuse mõistet ja selle tagamaid. See termin puudutab nii  moraalifilosoofe kui ka majandusteadlasi. Broome'i uurimistöö sellel teemal  viis ta tagasi teoreetiliste alusteni, samal ajal ka edasi, otsimaks selle praktilisi rakendusi. Teoreetilised alused hõlmavad ratsionaalse otsuse teooriat (theory of rational decision), mida käsitletakse nii filosoofias kui ka majandusteaduses. Praktiliste rakendusvaldkondade hulka kuuluvad näiteks meditsiin ja kliimamuutus.
Broome ise on töötanud mõlemas mainitud rakendusvaldkonnas. Samuti on ta konsulteerinud Maailma Terviseorganisatsiooni ja Stern Review'd.  John Broome on kuulunud ka IPCC (Valitsustevaheline Kliimamuutuste Paneel)  hindamisraportide koostamise  kaasautorite hulka.
Yamanashi prefektuur

Sümbolid

Yamanashi prefektuuri tunnuslind on rädilind Cettia diphone, tunnuspuu on jaapani vaher (Acer palmatum) ja tunnuslill kirsiõis (Prunus serrulata).

Haldusjaotus

Yamanashi prefektuur on jaotatud 28 omavalitsuseks, millest 13 on suurlinnad (市 shi).
Pehr Wilhelm Wargentin

Pehr Wilhelm Wargentin (22. september 1717 Sunne – 13. detsember 1783 Stockholm) oli rootsi astronoom ja statistik.
Tema isa oli vikaar Wilhelm Wargentin (1670–1735) ja ema oli Christina Aroselia.
Kui Pehr oli 12-aastane, jälgis ta täielikku päikesevarjutust, mis sütitas temas eluaegse huvi astronoomia vastu. Tema õpetaja Frösöni algkoolis pidas poissi nii arenenuks, et ta võinuks kohe ülikooli astuda, aga isa tahtis, et poiss läbiks kõigepealt keskkooli Härnösandis. Wargentin oli enese sõnul väga pettunud keskkoolis pakutavast puhtalt klassikalisest ja teoloogilisest haridusest ning loodusteaduste täielikust puudumisest, mistõttu ta neljandat klassi ei lõpetanud.
1735 astus Wargentin Uppsala ülikooli, kus tema õpitulemused olid hiilgavad. Ta lõpetas 1743 filosoofiamagistri kraadiga, mis oli tollal kõrgeim kraad, mida kunstiteaduskond välja andis. 1746 sai ta dotsendiks astronoomias ja 1748 adjunktiks.
1749 kutsuti ta Stockholmi Kuningliku Teaduste Akadeemia sekretäriks pärast eelmise sekretäri Pehr Elvius noorema surma ja sellele ametikohale jäi ta kuni surmani. Tema ametiaega peetakse akadeemia esimeseks kuldajaks. Wargentin ühendas teadlasevõimed hea organiseerimisoskusega ning arendas akadeemia tugevaks ja tunnustatud organisatsiooniks. Ta rajas aluse Rootsi rahvastikustatistikale, lähtudes 1686. aasta kirikuseadusest, millega kehtestati sündide, surmade, sisse- ja väljarännete kirikuraamatus registreerimise kohustus. 1749 asutati Tabeliamet (Tabellverket), mille juhiks sai Wargentin ning ülesandeks kirikute andmete kogumine. Rootsi (ja ka Soome) sai seeläbi endale maailma vanima ametliku rahvastikustatistika. Tabeliametist sai hiljem Riiklik Statistikaamet.
Juba tema eelkäija Elvius oli hakanud rajama Stockholmi observatooriumi. See valmis 1753 ja Wargentin sai selle esimeseks direktoriks.
Wargentin uuris Jupiteri kuusid ja avaldas sel teemal esimese artikli 1741 Uppsala Kuningliku Teaduste Ühingu toimetistes.
1756 abiellus Wargentin Christina Magdalena Raabiga. Abielust sündis 3 tütart. Abielu lõppes 1769, kui naine suri nurisünnitusel.
Wargentini järgi on nimetatud 84 km läbimõõduga kraater Kuul. Kraater on Maalt nähtav. Tema järgi on nimetatud ka Östersundis asuv gümnaasium Jämtlands Gymnasium Wargentin (varasema nimega Wargentinsskolan), mis on selle Frösönil asuva kooli õigusjärglane, mille Wargentin pooleli jättis.
Margus Turu

Margus Turu (19. november 1961 – 21. juuli 1998) oli eesti meelelahutusärimees.
Ta õppis Pärnu Lydia Koidula nimelises 2. keskkoolis. Pärast kooli lõpetamist tegutses ta ELKNÜ Pärnu linnakomitees, kaubandusvalitsuses ja diskorina.
Aastail 1989–1993 töötas ta Pärnu linnavalitsuse kultuuriosakonnas. Pärast seda asutas Turu osaühingu Bermuda, millega korraldas Pärnu Vallikäärus kontserte. Ta oli mitme eesti ansambli mänedžer.
Eesti Kultuurkapitali kehakultuuri ja spordi sihtkapital

Eesti Kultuurkapitali kehakultuuri ja spordi sihtkapital on üks Eesti Kultuurkapitali sihtkapitale, mis toetab Eesti spordiga ja Eesti kehakultuuriga seonduvaid tegevusi. Sihtkapitali eesmärk on "toetada üleriigiliselt või rahvusvaheliselt oluliste spordiürituste ja erinevate liikumisharrastuse sündmuste korraldamist Eestis, rahvusvahelisteks võistlusteks treeningettevalmistust, rahvusvahelistel võistlustel osalemist, spordile pühendunud inimeste tunnustamist ja innustamist ning regionaalse spordielu arendamist". 
Sihtkapital annab igal aastal välja Eesti Kultuurkapitali kehakultuuri ja spordi sihtkapitali preemiaid.
Ungava laht

Ungava laht on laht Labradori poolsaare põhjakaldal.
Laht ulatub maasse 320 km pikkuselt, laius suudmes on 265 km, sügavus kuni 268 m. Põhjas avaneb Hudsoni väina.
Lahes esineb kõrgeid loodeid, nende kõrgus on umbes 17 m. Sarnase kõrgusega loodeid on ka Fundy lahes, mistõttu ei ole teada, millises mere osas on kõige kõrgemad looded.
Ungava lahes asub Akpatoki saar.
Kangas

Kangas on kangaspuudel või kudumismasinal kootud pikk riidetükk, millest saab teha rõivaid jt tekstiilesemeid.
Wim Wenders

Wilhelm Ernst Wenders (sündinud 14. augustil 1945 Düsseldorfis) on saksa filmilavastaja, kirjanik, fotograaf ja filmiprodutsent. Alates 1996. aastast on ta Euroopa Filmiakadeemia president.
Kiviõli poolkoksimäed

Kiviõli poolkoksimäed ehk Kiviõli tuhamäed on põlevkivi poolkoksi kuhjamisel tekkinud mäed Kiviõli loodeosas. Mägesid nimetatakse sageli ekslikult tuhamägedeks.
Vana poolkoksimäe absoluutne kõrgus on 138 meetrit ja uue mäe kõrgus on 135 meetrit.
Mäed on tekkinud Kiviõli ja Kohtla-Järve keemiatehase poolt põlevkiviõli tootmisel tekkinud poolkoksi ladustamisel.
Curtea Nouă

Ajalugu

Curtea Nouă ehitati aastatel 1775–1776 kreeklasest vojevoodi, Valahhia vürsti Aleksander Ipsilanti (ka Aleksander Ipsilanti (vanema)) valitsusperioodil tolleaegse Curtea Veche ehk Vana vürsti Kohtu asemele. XVIII sajandil teisel poolel Bukaresti Vana vürsti Palee oli lagunenud, kannatanud maavärinate tõttu ja 1738. aastal tulekahju tagajärjel ning oli avariiolukorras. Seepärast maaomanik Alexander Ipsilanti algatusel ehitati täiesti uus palee viinamarjaistanduste ja Mihai Vodă kloostri vahelisele, Dâmbovița jõe kaldaäärsele Dealul Spirii nimelisele künkale. Ehitus kestis 1775. aastast kuni järgmise aasta novembrini. Ehitamise alustasid Transilvaania käsitöölised, kes siiski lahkusid töölt seejärel, kui palk jäeti maksmata, ning ehitust jätkasid ja tööd viisid lõpuni käsitöölised Türgist ja Bulgaariast koos mõningate kohalikega.
Ehitis oli ehitatud bütsantsistiilis ning seda peeti väga kõrgeks, kuna sellel oli kaks korrust, neli treppi ja kolm torni. Ülemisel korrusel koos tubadega oli muu hulgas kabel ja vannituba ning keskel oli suur salong, kus oli kuninglik troon, samas kui alumisel korrusel olid kõik asutused: riigikassa, kantslerid jne.
Seda peeti siiski inetuks ja stiilituks, kiiruga planeerituks ning igati ebaregulaarselt rajatud ehitiseks, kus aknad, uksed ja põrandad olid ebapraktilised ja suuremalt osalt valmistatud ebasobivast materjalist ning koridorid ja trepid olid vähese valgustusega. Lisaks maja osutus valitsejale liialt kaugel linna servas paiknevaks elukohaks. Hiljem hoonet kasutati haiglana Austria-Türgi sõja aastatel 1787-1791 ja Viienda Vene-Türgi sõjas kuni 1792. aastani. Seejärel majas elas lühikest aega Moldaavia (Moldova ajaloolise piirkonna Țara Moldovei) valitseja Mihai Suțu, aga kuna ehitis oli seevõrd halvenenud seisukorras, võeti kasutusele Vana vürsti Palee. 14. või 25. detsembril 1789. a. leidis Curtea Nouă’s aset suur tulekahju, mil sealt varaste ja laastajate saagiks langes raud- ja puitkonstruktsioone. Lossi taastati aastatel 1797–1799 kestnud Constantine Hangerli valitsusperioodil. Alates 1801. aastast hoone seisis koguni hüljatuna ja laastatuna. Aasta pärast ehk 1802. a. linnas oli tugev maavärin ja 1804. aastal tulekahju, kus põles maha kõrtse ja kauplusi ning kokku umbes 2000 elumaja. Kuuenda Vene ja Türgi vahelise sõja aastatel 1806–1812 hoonet kasutati Vene haavatud sõdurite haiglana.
21. või 22. dets. 1812. aastal hoones oli laastav tulekahju, mis hävitas ehitise ja taastada seda enam ei suudetud. Sellest ajast alates varemeid nimetatakse Põletatud Paleeks (rumeenia keeles: Curtea Arsă). Säilinud on veel mõned seinad, mille alt 20. sajandi arheoloogid avastasid kaks keldriruumi ja kaks salakäiku, ning mida peetakse praegusajal Bukaresti üheks vaatamisväärsuseks.
Midlandi maakond (Michigan)

Midlandi maakond (Midland County) on maakond USA-s Michigani osariigis. Geograafilised koordinaadid on 43°64' N, 84°39' W.
Maakonna halduskeskus on Midland.
Maakonna pindala on 1367 km². Veepindala on 17 km².
Elanike arv oli 2010. aasta rahvaloenduse järgi 83 629. Aastal 2000 oli elanikke 82 874.

Ajalugu

Midlandi maakond moodustati 1831. aastal Saginawi maakonna osast. Maakond sai nime oma asukoha järgi Michigani osariigis.
Shake Your Foundations

Eestikeelne versioon

Eestikeelset versiooni esitas ansambel Vanemõde, sõnade autor on Hardi Volmer.
Popkantri

Popkantri on kantrimuusika alaliik, milles on ühinenud Nashville'i kantri ja soft rock. Popkantri kujunes välja 1970. aastatel.
Nukleotiidide väljalõikereparatsioon

NER prokarüootides

NER on võimaldanud bakteritel elada erinevates kahjulike keskkonnatingimustega niššides. Bakteriaalse elu tekkimisel (3 miljardit aastat tagasi) oli Maale jõudva ultraviolettkiirguse hulk 2–3 suurusjärgu võrra suurem kui praegu. Selline keskkond aitas bakteritel tekitada vajaliku kaitsesüsteemi – DNA reparatsioonimehhanismid. UV-valgus tekitab DNA-s peamiselt kahte fotoprodukti ehk kahjustust: tsüklobutaani pürimidiini dimeere ja 6-4 fotoprodukte. Neid kahjustusi parandatakse evolutsiooniliselt konserveerunud mehhanismidega, milleks on NER ning fotoreaktivatsioon.

Bakteritel E. coli näitel

Escherichia coli's teostatakse NER-i UvrABC endonukleaasse ensüümkompleksi toimel. See kompleks koosneb tegelikult neljast Uvr-valgust: UvrA, UvrB, UvrC ja UvrD (DNA helikaas II). 
UrvA ja UrvB moodustavad kompleksi, mis skaneerib DNA-d, otsides vigu. Kui viga leitakse, siis UrvA vabaneb ning UvrB lõhub ära ahelatevahelised vesiniksidemed (H-sidemed). Seejärel ühineb UvrB-DNA kompleksiga UvrD, mis indutseerib UvrC-d (endonukleaas) tegema katked 8 nukleotiidi kaugusel kahjustuse 5’-otsast ja 4 nukleotiidi kaugusel kahjustuse 3’-otsast. Nii tekitatakse 12 nukleotiidiline üksikahelaline ala ehk 12-mer, mis kõrvaldatakse DNA-st UvrD toimel. Järgnevalt sünteesib DNA polümeraas Pol I tühimiku täis ja DNA ligaas ühendab DNA-ahelad.

Eestis

Eestis uuritakse nukleotiidide väljalõikereparatsiooni prokarüootides Tartu Ülikooli molekulaar- ja rakubioloogia instituudis geneetika õppetoolis.
Rooside sõda (telesaade)

Saate ülesehitus

Saate esimeses pooles arvavad kaks eesti neljaliikmelist perekonda ära eesti rahva poolt pakutud kõige populaarsemaid vastuseid küsimustele. Teises saatepooles läheb võitnud perekond vastamisi ühe eesti kuulsa nelikuga. Esimese ja teise küsimuse puhul arvatakse ära kuut, kolmandal viit ja neljandal nelja populaarsemat vastust. Pärast mõlemat saatepoolt läheb võitnud perekond lõpumängu.

Auhinnad

Viimase hooaja esimesel poolel sai saate esimese poole võitnud perekond lõpumängus 200 punkti saanuna Anttila 20 000-kroonise kinkekaardi. Teise saatepoole võitnu sai aga automaatselt 20 000 krooni ning lõpumängus 200 punkti täis saanuna lunastati 30 000-kroonine Novatoursi reisitšekk. Viimase hooaja teisel poolel sai esimese saatepoole võitnud perekond lõpumängus 200 punkti saanuna 20 000 krooni. Teises saatepooles võitnu ning 200 punkti täis saanu samuti 30 000-kroonise Novatoursi reisitšeki. Kui mõnes saates mõni auhind välja ei läinud, kahekordistus järgmise saate võidusumma.
Kanepi kirik

Kanepi Jaani kirik on Eesti kirik Põlva maakonnas Kanepis.
Kirik asub aadressil August Weizenbergi 2a. Kirikuhoone on 1999. aastast muinsuskaitse all.
Kanepi praegune maakivist kirik on ehitatud ajavahemikul 1806–1810. Kiriku ehitajaks oli arhitekt Friedrich Siegel. Kirik pühitseti 28. augustil 1810 kindralsuperintendent Karl Gottlob Sonntagi poolt Püha Johannese nimele. 23. mail 1831 põles kirik välgust süüdatuna maha. Kirik taastati aastaks 1838.
Ainukesena Eestis on Kanepi kiriku tornis hoopis aotäht ehk koidutäht ja mitte rist või kukk.
Kirikus on Anton Baueri altarimaal "Kristus ristil" (õlimaal lõuendil) 1857. aastast. See on muinsuskaitse all 1997. aastast.
2007. aastal lasi Eesti Post välja Riho Luuse kujundatud postmargi Kanepi kirikust.
Mais 2011 süüdati kirikuuks.
Kirikut kasutab Kanepi Jaani kogudus.
Michael Somare

Sir Michael Somare (sündinud 9. aprillil 1936 Rabaulis) on Paapua Uus-Guinea poliitik.
Ta oli riigi esimene peaminister pärast iseseisvumist (1975–1980) ja uuesti 1982–1985 ning 2002–2010. 13. augustil 2007 valis Paapua Uus-Guinea parlament ta 86 poolthäälega neljandaks ametiajaks riigi peaministriks.
Ta sündis Ludwig Somare Sana ja Kambe Somare pojana. Ludwig töötas 1922–1947 politseinikuna ja tõusis seersandi aukraadini. Ta julgustas inimesi asutama väikeettevõtteid ja kooperatiive, asutas Angorami kooperatiivide ühingu ja juhatas seda 1961–1967. Seejärel tegeles ta kauplemisega kuni surmani 1972. aastal. Tal oli 4 naist ja 6 last, kellest Michael oli vanim.
Michael kasvas üles Ida-Sepiku provintsis. Teise maailmasõja ajal käis ta jaapanlaste juhatatud algkoolis, kus ta õppis jaapani keeles lugema, kirjutama ja arvutama. Tema isa oli sõja ajal metsas peidus, sest kartis oma elu pärast, aga Michaelile jäid jaapanlastest head mälestused ja oma kaks olulist välisreisi, esimese välisreisi parlamendiliikmena ja esimese välisreisi peaministrina, tegi ta Jaapanisse.
Alguses kuulus ta Pangu Parteisse, miile ta 1967 koos mõttekaaslastega asutas. 1968 valiti ta Uus-Guinea teistel parlamendivalimistel parlamenti. Pangu Partei sai parlamenti 9 liiget, lükkas tagasi kutse koalitsiooniläbirääkimistele ja Somarest sai Uus-Guinea esimene ametlik opositsioonijuht. Parlamendi III koosseisus, mis valiti 1972, moodustas Pangu Partei koalitsioonivalitsuse ning sai algul rahandus- ja hiljem peaministriks. Somare mängis võtmerolli Paapua Uus-Guinea omavalitsuse saamisel 1973. aastal ning iseseisvumisel 1975. aastal, samuti põhiseaduse ettevalmistamisel ja vastuvõtmisel.
Ta on Rahvusliku Liidupartei (National Alliance Party) esimees.
2005. aasta märtsis, kui ta hakkas Austraaliast Brisbane'ist koju lendama, käskis turvatöötaja Somarel rutiinse kontrolli käigus kingad jalast ära võtta. Somare pidas seda solvamiseks ning see põhjustas diplomaatilise protesti ja kahe riigi suhete jahenemise. Port Moresbys marssisid sajad inimesed Austraalia konsulaadi eest läbi, nõudes vabandust ja kompensatsiooni. 
13. detsembril 2010 astus ta ametist tagasi, et vastata talle esitatud süüdistustele ametiseisundi kuritarvitamises.
Ta oli uuesti peaminister 17. jaanuarist 2011 kuni 4. aprillini 2011.
Sullivani maakond (Missouri)

Ajalugu

Maakond moodustati 1843. aastal.
Vastuväiteline tõestus

Vastuväiteline tõestus ehk absurdsusele taandamine ehk absurdile taandamine (ladina reductio ad absurdum) on kaudse tõestamise meetod, mis seisneb järgnevas: mingi väite tõestamiseks oletatakse, et väide on väär, ning tehakse sellest oletusest järeldusi. Tõestus on edukas, kui jõuame vastuoluni, mis näitab, et meie vastuväiteline oletus ei saa olla tõene.
Sulu mõis

Sulu mõis (saksa keeles Sullo) oli Haimre mõisa karjamõis Märjamaa kihelkonnas Läänemaal.